philips etc doen te wetene alle jegenwoirdige
ende toecommende dat wy ontfangen hebben die oitmoedige suplicatie
van ghelein verpoort inhoudende hoe dat hy supliant in september xvc
eenentzeventich wesende in een eerlycke bruiloft onder de juridictie van
wynendale bynnen onsen landen van vlaendren eenen joos vander pitte
die hem supliant zekere dagen daer te voeren vercocht hadde zekere stoxken
voor een halven stuvere sie hy hem betaelt hadde heeft wederomme betaelinge
van tvoirn. stocxken versocht zeggende tusschen andere woirden ghy sult my
betaelen oft ick salt u vanden velle slaen hebbende inde handt eenen poingnaert
zulcx dat hy supliant tzynder deffence een brootmes heeft moeten trekken
maer zijn gesepareert geweest zonder grief welcken nyetjegenstaende
de voirs. van pitte heeft hen daernaer gevanteert dat hy den supliant noch
wel hebben soude al soude hy noch drye hueren vertoenen gaende alsoe
aen eenen hoyschelf aldaer met zynen poingnaert hauwende van zeker
perse eenen stock daermede hy opt hoff daer de bruiloft was den
supliant verwacht heeft ende hy supliant gheen quaet $$oedende zekeren
tyt daernaer gecommen zynde op tselve hof den voirs. van pitte zyn
dreeghement effecuerende heeft diversche slaeghen heidelinge
zynen voirs. stock in sticken geslegen ende gebroken upden arm vanden
supliant die hem vindende swaer sycken gerocht ende mitzdien in extreme
necessiteyt heeft vande aerde op geraept het affgebroken stick
daermede hy omme zyn lyff te salveren hem ter waere stellende
elcanderen soe geroecht hebben dat zy beide ter aerden gevallen zyn
ende de voirs. vande pitte van zekeren slach die hy ontrent den
hooffde ontfangen hadde es inden nacht overleden ende hoewel
tselve feyt gebuert es in noodelycke deffencie van zynen lyfve ende
dat hy peis gemaect heeft met partie geinteresseerde nochtans en
soude hy supliant nyet vryelyck durfven converseren in zyn affairen
zonder onse gratie alsoe hy seght, omme de welcke hy ons zeer
oitmoedelyck gebeden heeft.soe eist dat wy de
zaken voirs. overgemerct ende hierop gehadt t advis van bailliu burchmeesters
ende schepenen slants van wynendale, den voirs. gheleyn verpoort
suppliant genegen wesende tzynder voirs bede ende supplicatie
ende hem willende in dit stuck gracie ende genade prefereren voir
rigeur van justicie, hebben inden gevalle als boven vergeven
quytgeschelden ende geremitteert, vergeven schelden quyte ende remitteren
uuyt onse zonderlinge gratie by desen tfeyt ende manslach boven
verclaert mitsgaders alle peyne,ende boete corporelle ende criminelle
daerinne hy ter cause van dien uut diesser aencleeft tegens ons ende
justicie misdaen ende misbruyckt mach hebben , hen als daeraff
wederstellende ende restituerende tot zyne goede fame ende naeme
in onsen voirs lande ende graefscepe van vlaendren ende allen anderen
onse landen ende heerlicheden, ende tot zyne
ongeconfisqueerde goeden indien
hy eenige heeft alsoe hy was voerde toecompste vanden manslach voirs.
imponerende hierop een eeuwich zwygen ende silencie onser procureur
general ende allen anderen onse rechteren ende officieren wie zy zyn
satisfactie ende beteringe eerst ende alvoiren byden voirs. supliant gedaen
der geinteresseerde partie zoe verre die noch nyet gedaen en es ende
eenige daertoe staet civilick alleenlyck behoudelyck dat de voirs
supliant gehouden wort tvoirs feyt ende manslach jegens ons oick
civilyck te beteren naer de gelegentheyt vander misdaet die faculteyt
van zyne goeden ende onse ordinancien daerop gemaect ende boven
dien te betaelen die redelycke costen van justicie. indien eenige ter
causen voirs. geschiet zyn alter arbitraige ende taxatie van
onsen lieven ende getrouwen den president ende luyden van onsen rade
in vlaendren die wy daertoe committeren, ontbiedende daeromme
ende bevelen den voirn. van onsen rade in vlaendren dat voir hen geroepen
de ghene dier over behoiren geroepen te zyne zy procederen wel ende
duechdelyck ter verifficatie ende interimemente van desen naer huere
vorme ende inhouden, ende ter arbitraige ende tauxatie vander
amende civile ende costen van justicie voirs. welcke interinement
de selve supliant sal gehouden zyn te vervolgen voer de voirs. van onsen
rade binnen zesse maenden naestcommendeop peyne te verliesen
deffect van desen ende dat gedaen ende de voirs. amende civile
getaxeert ende betaelt zynde in handen vande ghene van onse
ontfangers diet behoiren zal, die gehouden wort daeraf ontfanck te
maken rekeninge bewys ende relicqua te doene tonsen proffyte
metten andere pennyngen van synen ontfanghe zy onse souvereyn
bailliu van vlaendren, ende allen anderen onsen rechters ende officiers
jegewoirdige ende toecommende ende haere stedehouders ende
eenyegelyck van hen dien dit aengaen sal, doen laeten ende
gedoogen den voirs supliant van onse jegewoirdige gratie
remissie quytscheldinge ende pardoene inder vuegen ende manieren voirs.
rustelyck vredelyck ende eeuwelyck genyeten ende gebruycken sonder
hem te doene noch laten geschien nu noch in toecommende tyde in lyfve
noch in goeden eenich hinder letsel oft moyenisse ter contrarien maer
indien zyn lyff oft eenige van zyne ongeconfisqueerde goeden daeromme
gevangen becommert belet oft gearresteert waeren dat zy die
stellen oft doen stellen terstont ende zonder vertreck tot volcommen slakinge
ende delivrancie want ons alsoe gelieft, ende ten eynde dat
dit goet vaste ende gestadich blyve ter eeuwichen daghe zoe hebben
wy onsen zegel hiernaer doen hangen behoudelyck in andere zaken
ons recht ende eenyegelyck tzyne in allen gegeven in onser stadt
van bruessele inde maent van octobre int jaer ons heeren duysent
vyfhondert tweentzeventich van onsen rycken etc. opden
ply stont gescreven byden coninck in zynen rade ende
geteeckent j dela torre